ลักษณะการประกอบธุรกิจ

1. ประวัติความเป็นมา

บริษัทถูกจัดตั้งขึ้นและเริ่มดำเนินธุรกิจในปี 2533 ด้วยทุนจดทะเบียน 1 ล้านบาท ในชื่อ “บริษัท
ไทย คอนเน็คชั่น จำกัด” โดยกลุ่มผู้ก่อตั้ง คือ กลุ่มซิตี้เรียลตี้ และกลุ่ม H&Q Asia Pacific
โดยในเวลาต่อมาบริษัทได้เปลี่ยนชื่อเป็น “บริษัท ไทย อินดัสเทรียล คอนเน็คชั่น จำกัด” และ
“บริษัท ไทคอน อินดัสเทรียล คอนเน็คชั่น จำกัด (มหาชน)” ตามลำดับ และในปี 2544
ได้จัดตั้งบริษัทย่อย คือ บริษัท อีโค อินดัสเทรียล เซอร์วิสเซส จำกัด

  ในช่วง 3-4 ปีที่ผ่านมา มีการเปลี่ยนแปลงที่สำคัญเกี่ยวกับบริษัท ดังนี้

-   ในเดือนมิถุนายน 2545 บริษัทได้ดำเนินการเสนอขายหุ้นที่ออกใหม่จำนวน 15
    ล้านหุ้นให้แก่ประชาชนทั่วไปเป็นครั้งแรก (Initial Public Offering)
    พร้อมกับใบสำคัญแสดงสิทธิซื้อหุ้นสามัญจำนวน 22.5 ล้านหน่วยที่ออกให้แก่ผู้ถือหุ้นเดิม
    ผู้จองซื้อหุ้นสามัญเพิ่มทุน และกรรมการ/พนักงาน
    และในเดือนเดียวกันบริษัทได้รับอนุญาตให้เป็นบริษัทจดทะเบียนในตลาดหลักทรัพย์แห่งประเทศไทย

-   ในเดือนกันยายน 2546 กลุ่ม H&Q Asia Pacific
    ซึ่งเป็นผู้ถือหุ้นรายใหญ่รายหนึ่งได้ขายหุ้นที่ถืออยู่ทั้งหมดให้กับบริษัท สวนอุตสาหกรรมโรจนะ
    จำกัด (มหาชน)

-   ในเดือนตุลาคม 2546 บริษัทได้เปลี่ยนแปลงมูลค่าหุ้นที่ตราไว้จาก 5 บาทต่อหุ้น เป็น 1
    บาทต่อหุ้น

-   ในเดือนมกราคม 2547 บริษัทได้ลดทุนจดทะเบียนจาก 520.0 ล้านบาท เป็น 487.5
    ล้านบาท โดยตัดหุ้นที่ยังไม่จัดสรร และในขณะเดียวกันได้ทำการเพิ่มทุนจดทะเบียนจาก 487.5
    ล้านบาท เป็น 539.0 ล้านบาท โดยออกหุ้นบุริมสิทธิเพิ่มทุนจำนวน 50 ล้านหุ้น
    เสนอขายให้แก่กองทุนเพื่อการร่วมลงทุน (Thailand Equity Fund)
    และหุ้นสามัญเพิ่มทุนจำนวน 1.5 ล้านหุ้น
    เพื่อรองรับการปรับอัตราการใช้สิทธิของใบสำคัญแสดงสิทธิซื้อหุ้นสามัญ (TICON-W1)

-   ในเดือนกุมภาพันธ์ 2547
    กองทุนเพื่อการร่วมลงทุนได้เข้ามาเป็นผู้ถือหุ้นรายใหญ่รายหนึ่งของบริษัท
    ในการเปลี่ยนแปลงโครงสร้างการถือหุ้นของบริษัทดังกล่าวข้างต้น ส่งผลให้ในปัจจุบัน
    กลุ่มซิตี้เรียลตี้ บริษัท สวนอุตสาหกรรมโรจนะ จำกัด (มหาชน) นายไว เชง ควน
    และกองทุนเพื่อการร่วมลงทุน เป็นผู้กำหนดทิศทางหลักของบริษัท

-   ในเดือน มิถุนายน 2547 บริษัทได้จัดตั้งบริษัทย่อยขึ้นอีก 1 บริษัท คือ บริษัท ไทคอน
    เจนเนอรัล โฮลดิ้ง จำกัด โดยบริษัทถือหุ้นร้อยละ 100
    เพื่อวัตถุประสงค์ในการลงทุนในประเทศจีน (ปัจจุบันยังไม่เริ่มดำเนินการ) อย่างไรก็ดี
    ที่ประชุมคณะกรรมการบริษัทครั้งที่ 2/2549 เมื่อวันที่ 22 กุมภาพันธ์ 2549
    ได้มีมติให้ยกเลิกกิจการของบริษัท ไทคอน เจนเนอรัล โฮลดิ้ง จำกัด
    เนื่องจากเห็นว่าธุรกิจการพัฒนาโรงงานให้เช่าในประเทศไทย
    ซึ่งเป็นธุรกิจหลักของบริษัทกำลังมีการเติบโตอย่างรวดเร็ว
    และมีโอกาสของการเติบโตในระดับสูงในอนาคต
    บริษัทจึงควรใช้ทรัพยากรที่มีอยู่มุ่งพัฒนาธุรกิจดังกล่าวที่ดำเนินอยู่ในประเทศไทยให้ได้ประโยชน์สูงสุด

    -   ในเดือนกรกฎาคม 2547 บริษัทได้เพิ่มทุนจดทะเบียนจาก 539.0 ล้านบาท เป็น 564.6
        ล้านบาท โดยออกหุ้นสามัญเพิ่มทุนจำนวน 25.6 ล้านหุ้น
        เพื่อรองรับการใช้สิทธิแปลงสภาพใบสำคัญแสดงสิทธิที่ออกให้แก่กรรมการและพนักงานที่ได้รับการคัดเลือกเมื่อวันที่
        3 สิงหาคม 2547 อย่างไรก็ดี
        ใบสำคัญแสดงสิทธิดังกล่าวได้ถูกยกเลิกโดยมติที่ประชุมวิสามัญผู้ถือหุ้นครั้งที่ 1/2548
        เมื่อวันที่ 15 สิงหาคม 2548
        และให้ออกใบสำคัญแสดงสิทธิชุดใหม่แทนในจำนวนเท่ากันที่มีลักษณะและเงื่อนไขเช่นเดียวกับใบสำคัญแสดงสิทธิชุดเดิมยกเว้นการจัดสรรให้พนักงานจำนวนมากขึ้น
        สามารถโอนเปลี่ยนมือและทำการซื้อขายในตลาดหลักทรัพย์ฯ ได้ ในการนี้
        ที่ประชุมวิสามัญผู้ถือหุ้นดังกล่าวได้มีมติให้บริษัทนำหุ้นสามัญเพิ่มทุนที่สำรองไว้เพื่อรองรับการใช้สิทธิของใบสำคัญแสดงสิทธิชุดเดิมมาใช้เป็นหุ้นสามัญรองรับการใช้สิทธิของใบสำคัญสิทธิชุดใหม่แทน

    -   ในเดือนเมษายน 2548 บริษัทได้โอนขายโรงงาน 39 โรงงาน
        ในนิคม/สวนอุตสาหกรรม 5 แห่ง รวมมูลค่า 1,730
        ล้านบาทให้แก่กองทุนรวมอสังหาริมทรัพย์ไทคอน
        โดยบริษัทเข้าลงทุนในกองทุนดังกล่าวร้อยละ 33.33 ของเงินทุนของกองทุน
        และเป็นผู้บริหารอสังหาริมทรัพย์ให้กับกองทุนดังกล่าว

    -   ในเดือนพฤษภาคม 2548 บริษัทได้รับคัดเลือกเป็นบริษัทในกลุ่มที่ใช้ในการคำนวณดัชนี
        “SET 100” ซึ่งจัดทำโดยตลาดหลักทรัพย์แห่งประเทศไทย

    -   วันที่ 2 สิงหาคม 2548 บริษัทได้จดทะเบียนจัดตั้งบริษัทย่อยชื่อ บริษัท ไทคอน โลจิสติคส์
        พาร์ค จำกัด ด้วยทุนจดทะเบียน 1,000 ล้านบาท ทุนชำระแล้ว 250 ล้านบาท
        และบริษัทถือหุ้นร้อยละ 99.99 ของทุนจดทะเบียน
        เพื่อวัตถุประสงค์ในการพัฒนาโครงการสวนการขนส่งและคลังสินค้า (Logistics
        Park) ให้เช่าและ/หรือเพื่อขาย

    -   ในเดือนกันยายน 2548 บริษัทได้รับเลือกเป็น “Thailand Developer of the
        Year 2005” ซึ่งเป็นรางวัลสำหรับผู้ประกอบการในธุรกิจอสังหาริมทรัพย์ ประจำปี
        2548 ที่สำรวจโดยนิตยสาร Euromoney

    -   ในเดือนพฤศจิกายน 2548 บริษัท ทริสเรตติ้ง จำกัด
        ได้จัดอันดับความน่าเชื่อถือของบริษัท ในระดับ “A” คงที่

2. ภาพรวมของธุรกิจ

บริษัทและบริษัทย่อยประกอบธุรกิจเป็นผู้ก่อสร้างโรงงานอุตสาหกรรมมาตรฐานให้เช่าในนิคมอุตสาหกรรมและสวนอุตสาหกรรมในประเทศไทย
ซึ่งในปัจจุบันมี 11 แห่ง ได้แก่

-   นิคมอุตสาหกรรมบางปะอิน จังหวัดพระนครศรีอยุธยา

-   นิคมอุตสาหกรรมไฮเทค จังหวัดพระนครศรีอยุธยา

-   สวนอุตสาหกรรมโรจนะ จังหวัดพระนครศรีอยุธยา

-   นิคมอุตสาหกรรมอมตะนคร จังหวัดชลบุรี

-   นิคมอุตสาหกรรมแหลมฉบัง จังหวัดชลบุรี

-   นิคมอุตสาหกรรมชลบุรี (บ่อวิน) จังหวัดชลบุรี

-   นิคมอุตสาหกรรมปิ่นทอง จังหวัดชลบุรี

-   นิคมอุตสาหกรรมอมตะซิตี้ จังหวัดระยอง

-   นิคมอุตสาหกรรมบางปู จังหวัดสมุทรปราการ

-   นิคมอุตสาหกรรมนวนคร จังหวัดปทุมธานี

-   นิคมอุตสาหกรรมลาดกระบัง จังหวัดกรุงเทพมหานคร

โดยนิคมอุตสาหกรรมบางปู เขตส่งเสริมอุตสาหกรรมนวนคร และนิคมอุตสาหกรรมลาดกระบัง
ตั้งอยู่ในเขตส่งเสริมการลงทุนที่ 1 นิคมอุตสาหกรรมบางปะอิน นิคมอุตสาหกรรมไฮเทค
สวนอุตสาหกรรมโรจนะ นิคมอุตสาหกรรมอมตะนคร นิคมอุตสาหกรรมบ่อวิน
และนิคมอุตสาหกรรมปิ่นทอง ตั้งอยู่ในเขตส่งเสริมการลงทุนที่ 2 สำหรับนิคมอุตสาหกรรมแหลมฉบัง
และนิคมอุตสาหกรรมอมตะซิตี้ ซึ่งตั้งอยู่ในเขตส่งเสริมการลงทุนที่ 2
แต่จะได้รับสิทธิประโยชน์เหมือนเขตส่งเสริมการลงทุนที่ 3
ในกรณีที่นักลงทุนยื่นขออนุญาตระหว่างวันที่ 1 มกราคม 2548 จนถึง วันที่ 31 ธันวาคม 2552
หลังจากนั้นจะถือว่าอยู่ในเขตส่งเสริมการลงทุนที่ 2

บริษัทก่อสร้างโรงงานมาตรฐานสำเร็จรูปเพื่อให้เช่าบนที่ดินที่ซื้อจากนิคมอุตสาหกรรม/สวนอุตสาหกรรม
และเขตส่งเสริมอุตสาหกรรม
ยกเว้นที่ดินในนิคมอุตสาหกรรมแหลมฉบังซึ่งการนิคมอุตสาหกรรมแห่งประเทศไทย (กนอ.)
จัดสรรไว้เพื่อให้เช่าระยะยาวเท่านั้น ทั้งนี้
บริษัทจะซื้อที่ดินเมื่อต้องการสร้างโรงงานในระยะเวลาอันใกล้เท่านั้น
และไม่มีนโยบายซื้อที่ดินเพื่อการเก็งกำไร หรือเพื่อเก็บไว้รอสร้างโรงงานในระยะยาว

บริษัทมีบริษัทย่อย 2 บริษัท ได้แก่

1.  บริษัท อีโค อินดัสเทรียล เซอร์วิสเซส จำกัด ซึ่งบริษัทถือหุ้นร้อยละ 99.99
    ของทุนจดทะเบียน โดยบริษัท อีโค อินดัสเทรียล เซอร์วิสเซส จำกัด
    ดำเนินธุรกิจเช่นเดียวกับบริษัท
    และถูกจัดตั้งขึ้นเพื่อขอรับการส่งเสริมการลงทุนจากคณะกรรมการส่งเสริมการลงทุนในโครงการก่อสร้างโรงงานมาตรฐานในนิคมอุตสาหกรรมแหลมฉบัง
    ซึ่งเป็นโครงการที่มีรูปแบบเช่นเดียวกับโครงการของบริษัท
    โดยเริ่มดำเนินการในเดือนเมษายน 2544
    และได้รับอนุมัติให้ได้รับการส่งเสริมการลงทุนจากคณะกรรมการส่งเสริมการลงทุนเมื่อเดือนสิงหาคม
    2544 ทั้งนี้ ณ วันที่ 28 กุมภาพันธ์ 2549 บริษัท อีโค อินดัสเทรียล เซอร์วิสเซส จำกัด
    มีทุนจดทะเบียนและทุนชำระแล้ว 50 ล้านบาท แบ่งออกเป็น 5 ล้านหุ้น มูลค่าที่ตราไว้หุ้นละ
    10 บาท โดยในปี 2546 บริษัท อีโค อินดัสเทรียล เซอร์วิสเซส จำกัด
    ได้รับการรับรองคุณภาพมาตรฐาน ISO 9001 : 2000

2.  บริษัท ไทคอน โลจิสติคส์ พาร์ค จำกัด ซึ่งบริษัทถือหุ้นร้อยละ 99.99 ของทุนจดทะเบียน
    จัดตั้งขึ้นในเดือนสิงหาคม 2548
    เพื่อวัตถุประสงค์ในการพัฒนาโครงการสวนการขนส่งและคลังสินค้า (Logistics Park)
    ให้เช่าและ/หรือเพื่อขาย ทั้งนี้ ณ วันที่ 28 กุมภาพันธ์ 2549 บริษัท ไทคอน โลจิสติคส์ พาร์ค
    จำกัด มีทุนจดทะเบียน 1,000 ล้านบาท และทุนชำระแล้ว 250 ล้านบาท แบ่งออกเป็น 25
    ล้านหุ้น มูลค่าที่ตราไว้หุ้นละ 10 บาท

ปัจจุบัน บริษัท ไทคอน โลจิสติคส์ พาร์ค จำกัด
อยู่ระหว่างพัฒนาระบบสาธารณูปโภคพื้นฐานภายในโครงการซึ่งตั้งอยู่บนถนนบางนา-ตราด กม. 39
โดยคาดว่าจะเริ่มต้นพัฒนาอาคารคลังสินค้าได้ในไตรมาสที่ 2/2549
และเสร็จสมบูรณ์พร้อมให้เช่าในไตรมาส 4/2549

นอกจากบริษัทย่อยทั้ง 2 บริษัทดังกล่าวข้างต้นแล้ว
บริษัทยังมีการลงทุนในกองทุนรวมอสังหาริมทรัพย์ไทคอน (TICON Property Fund : TFUND)
ซึ่งถือว่ามีความเกี่ยวข้องกับบริษัทดังนี้

กองทุนรวมอสังหาริมทรัพย์ไทคอน (TICON Property Fund : TFUND)

กองทุนรวมอสังหาริมทรัพย์ไทคอน ถูกจัดตั้งขึ้นในเดือนเมษายน 2548
เพื่อวัตถุประสงค์ในการลงทุนในอสังหาริมทรัพย์ที่เกี่ยวเนื่องกับกิจการอุตสาหกรรม (Industrial
Properties) โดยอสังหาริมทรัพย์ดังกล่าวไม่จำเป็นต้องเป็นอสังหาริมทรัพย์ที่บริษัทเป็นเจ้าของ

กองทุนรวมอสังหาริมทรัพย์ไทคอน
เป็นกองทุนที่เป็นหลักทรัพย์จดทะเบียนในตลาดหลักทรัพย์แห่งประเทศไทย
และมีบริษัทหลักทรัพย์จัดการกองทุน ไอเอ็นจี (ประเทศไทย) จำกัด เป็นผู้จัดการกองทุน ปัจจุบัน
กองทุนรวมอสังหาริมทรัพย์ไทคอนมีทุนที่ได้รับจากผู้ถือหน่วยลงทุน 1,750 ล้านบาท แบ่งออกเป็น
175 ล้านหน่วย ราคาตามมูลค่าที่ตราไว้หน่วยละ 10 บาท
การลงทุนครั้งแรกของกองทุนรวมอสังหาริมทรัพย์ไทคอน
เป็นการลงทุนซื้อโรงงานที่มีผู้เช่าแล้วจำนวน 39 โรงงานของบริษัท มูลค่ารวมทั้งสิ้น 1,730
ล้านบาททั้งนี้ บริษัทมิได้มีข้อผูกพันที่จะต้องซื้อโรงงานทั้ง 39 โรงงานคืนจากกองทุน

บริษัทได้รับการว่าจ้างให้เป็นผู้บริหารโรงงานจำนวน 39 โรงงานดังกล่าว และได้รับค่าจ้างบริหาร
คิดเป็นประมาณร้อยละ 1.1 ของมูลค่าสินทรัพย์สุทธิของกองทุนรวมอสังหาริมทรัพย์ไทคอน
(โปรดดูความเกี่ยวโยงของรายการซื้อ/ขายอสังหาริมทรัพย์และรายการรับจ้างบริหารดังกล่าวระหว่างบริษัทและกองทุนรวมอสังหาริมทรัพย์ไทคอน
ในหัวข้อรายการระหว่างกัน)

กองทุนรวมอสังหาริมทรัพย์ไทคอนมีนโยบายจ่ายเงินปันผลให้แก่ผู้ถือหน่วยอย่างน้อยปีละ 2 ครั้ง
ในอัตราไม่ต่ำกว่าร้อยละ 90 ของกำไรสุทธิของกองทุน
ซึ่งกำไรสุทธิของกองทุนดังกล่าวเป็นกำไรที่ได้รับการยกเว้นภาษี ทั้งนี้ ณ วันที่ 31 ธันวาคม 2548
กองทุนรวมอสังหาริมทรัพย์ไทคอนมีมูลค่าสินทรัพย์สุทธิเท่ากับ 11.0381 บาทต่อหน่วย

ณ วันที่ 31 ธันวาคม 2548 บริษัทมีการลงทุนในกองทุนรวมอสังหาริมทรัพย์ไทคอน คิดเป็นร้อยละ
35.6 ของเงินทุนของกองทุน บริษัทมีแผนที่จะระดมเงินทุนผ่านกองทุนรวมอสังหาริมทรัพย์ไทคอน
ซึ่งก็คือ
การเสนอขายโรงงานให้เช่าของบริษัทจำนวนหนึ่งแก่กองทุนในช่วงเวลาที่บริษัทเห็นว่าเหมาะสม
(จำนวนโรงงานที่บริษัทจะขายให้แก่กองทุนจะมีจำนวนน้อยกว่าโรงงานให้เช่าที่บริษัทสร้างขึ้นใหม่และมีผู้เช่าในแต่ละปี)
ทั้งนี้
การดำเนินการดังกล่าวจะช่วยให้บริษัทมีทางเลือกในการบริหารโครงสร้างเงินทุนได้อย่างเหมาะสม

บริษัทมีเงินลงทุนในบริษัทที่เกี่ยวข้อง คือ บริษัท บางกอกคลับ จำกัด จำนวนเพียงร้อยละ 0.11
ของทุนจดทะเบียนของบริษัท บางกอกคลับ จำกัด ทั้งนี้
เพื่อวัตถุประสงค์ในการใช้บริการของบริษัทดังกล่าว

3. โครงสร้างรายได้

จากการที่ธุรกิจของบริษัท/บริษัท อีโค อินดัสเทรียล เซอร์วิสเซส จำกัด
เน้นการให้เช่าโรงงานและขายเมื่อมีโอกาสเหมาะสมเท่านั้น รายได้ของบริษัท/บริษัท อีโค
อินดัสเทรียล เซอร์วิสเซส จำกัด จึงมาจากการให้เช่าโรงงานเป็นหลัก
โดยในบางปีบริษัทมีการขายโรงงานให้แก่ลูกค้า นอกจากนั้น
บริษัทยังมีรายได้จากงานรับเหมาก่อสร้างเพื่อต่อเติม ปรับปรุง ซ่อมแซม ความเสียหาย
(ที่เกิดจากการกระทำของลูกค้าเอง) ของโรงงานที่ให้เช่า ตามความต้องการของลูกค้าด้วย

สำหรับในปี 2548 โครงสร้างรายได้ของบริษัทได้เปลี่ยนแปลงจากที่ผ่านมา
จากการที่บริษัทได้โอนขายโรงงาน 39 โรงงาน ให้แก่กองทุนรวมอสังหาริมทรัพย์ไทคอน
ในเดือนเมษายน 2548 เป็นจำนวนเงินทั้งสิ้น 1,730 ล้านบาท
และขณะเดียวกันบริษัทยังเป็นผู้บริหารอสังหาริมทรัพย์ให้กับกองทุนดังกล่าว
และลงทุนในกองทุนดังกล่าวร้อยละ 35.60 ของเงินทุนของกองทุน (สัดส่วนการลงทุน ณ 31
ธันวาคม 2548) ทำให้โครงสร้างรายได้ของบริษัทและบริษัทย่อย เป็นดังนี้

  ---------------------------------- -------- -------- -------- -------- ---------- --------
  โครงสร้างรายได้                      2546              2547              2548       

                                     ล้านบาท   ร้อยละ    ล้านบาท   ร้อยละ    ล้านบาท     ร้อยละ

  รายได้จากการขายอสังหาริมทรัพย์ให้ TFUND* -        -        -        -        1,730.00   68.54

  รายได้จากการเช่าและการบริการ          427.43   68.38    521.72   61.10    591.36     23.43

  รายได้จากการขายอสังหาริมทรัพย์ให้ผู้เช่า*   130.03   20.80    202.28   23.69    108.65     4.31

  รายได้จากงานรับเหมาก่อสร้าง            44.98    7.20     115.14   13.48    27.42      1.09

  รายได้ค่าบริหารอสังหาริมทรัพย์ให้แก่ TFUND  -        -        -        -        21.29      0.84

  ส่วนแบ่งกำไรจากเงินลงทุนใน TFUND       -        -        -        -        25.60      1.01
  ตามวิธีส่วนได้เสีย                                                                     

  รายได้อื่นๆ                           22.63    3.62     14.77    1.73     19.81      0.78

  รวม                                625.07   100.00   853.91   100.00   2,524.14   100.00
  ---------------------------------- -------- -------- -------- -------- ---------- --------

หมายเหตุ :* เป็นรายได้ที่เกิดขึ้นเฉพาะในช่วงเวลาที่มีการขายอสังหาริมทรัพย์เท่านั้น

4.  เป้าหมายการดำเนินธุรกิจ

เป้าหมายการดำเนินธุรกิจของบริษัท คือ
การรักษาตำแหน่งการเป็นผู้นำด้านการก่อสร้างโรงงานอุตสาหกรรมมาตรฐานเพื่อให้เช่าที่มีคุณภาพระดับมาตรฐานสากลควบคู่ไปกับการให้บริการครบวงจร
โดยคำนึงถึงความต้องการของลูกค้าเป็นสำคัญ

สิทธิและประโยชน์ที่บริษัทและบริษัทย่อยได้รับ

ก. สิทธิและประโยชน์จากคณะกรรมการส่งเสริมการลงทุน

บริษัท อีโค อินดัสเทรียล เซอร์วิสเซส จำกัด (บริษัทย่อย)
ได้รับการส่งเสริมการลงทุนจากคณะกรรมการส่งเสริมการลงทุนตามบัตรส่งเสริมเลขที่
1720(1)/2544 ลงวันที่ 15 พฤศจิกายน 2544
ในกิจการพัฒนาอาคารสำหรับโรงงานอุตสาหกรรมเพื่อให้เช่าจำนวน 10
โรงงานในนิคมอุตสาหกรรมแหลมฉบัง ดังมีรายละเอียดที่สำคัญของสิทธิและประโยชน์ ดังนี้

1.
ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดเวลา
8 ปี นับตั้งแต่วันเริ่มมีรายได้จากการประกอบกิจการนั้น (จากวันที่ 20 ธันวาคม 2544 ถึงวันที่ 19
ธันวาคม 2552) ในกรณีที่ประกอบกิจการขาดทุนในระหว่างเวลาได้รับยกเว้นภาษีเงินได้นิติบุคคล
ผู้ได้รับการส่งเสริมจะได้รับอนุญาตให้นำผลขาดทุนประจำปีที่เกิดขึ้นในระหว่างเวลานั้นไปหักออกจากกำไรสุทธิที่เกิดขึ้นภายหลังระยะเวลาได้รับยกเว้นภาษีเงินได้นิติบุคคลมีกำหนดเวลาไม่เกิน
5 ปี นับแต่วันพ้นกำหนดเวลานั้น (นับจากวันที่ 20 ธันวาคม 2552 ถึง วันที่ 19 ธันวาคม 2557)
โดยจะเลือกหักจากกำไรสุทธิของปีใดปีหนึ่งหรือหลายปีก็ได้

2.
ได้รับยกเว้นไม่ต้องนำเงินปันผลจากกิจการที่ได้รับการส่งเสริมซึ่งได้รับยกเว้นภาษีเงินได้นิติบุคคลไปรวมคำนวณเพื่อเสียภาษีเงินได้
ตลอดระยะเวลาที่ผู้ได้รับการส่งเสริมได้รับยกเว้นภาษีเงินได้นิติบุคคลนั้น

3. ได้รับลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนในอัตราร้อยละ 50
ของอัตราปกติ มีกำหนด 5 ปี นับจากวันที่พ้นกำหนดระยะเวลาตามข้อ 1 (นับจากวันที่ 20 ธันวาคม
2552 ถึง วันที่ 19 ธันวาคม 2557)

4. ได้รับอนุญาตให้หักค่าขนส่ง ค่าไฟฟ้า
และค่าประปาสองเท่าของค่าใช้จ่ายดังกล่าวเป็นระยะเวลา 10 ปี
นับแต่วันที่เริ่มมีรายได้จากการประกอบกิจการนั้น (นับจากวันที่ 20 ธันวาคม 2544 ถึง วันที่ 19
ธันวาคม 2554)

5. ได้รับอนุญาตให้หักเงินลงทุนในการติดตั้งหรือก่อสร้างสิ่งอำนวยความสะดวกร้อยละ 25
ของเงินลงทุน นอกเหนือไปจากการหักค่าเสื่อมราคาตามปกติ

6. ได้รับอนุญาตให้นำหรือส่งเงินออกนอกราชอาณาจักรเป็นเงินตราต่างประเทศได้

โดยมีเงื่อนไขที่สำคัญดังนี้

1. จะต้องประกอบกิจการในนิคมอุตสาหกรรมแหลมฉบัง จังหวัดชลบุรี

2. จะต้องดำเนินการให้ได้รับใบรับรองระบบคุณภาพตามมาตรฐาน ISO 9000
หรือมาตรฐานสากลอื่นที่เทียบเท่าภายใน 2 ปี นับแต่วันเปิดดำเนินการ (ภายในวันที่ 15 พฤษภาคม
2549)

  ข. สิทธิและประโยชน์ในเขตอุตสาหกรรมของ กนอ.

จากการที่บริษัทและบริษัทย่อยมีการประกอบธุรกิจการจัดสร้างโรงงานมาตรฐานในเขตนิคมอุตสาหกรรม
ภายใต้การดำเนินงานของ กนอ. อยู่ในปัจจุบัน
บริษัทและบริษัทย่อยจึงพึงได้รับสิทธิประโยชน์ในเขตอุตสาหกรรมจาก กนอ. ดังนี้

1. สิทธิประโยชน์ด้านภาษีอากร (เฉพาะเขตอุตสาหกรรมส่งออก) ที่สำคัญ ได้แก่
ได้รับยกเว้นค่าธรรมเนียมพิเศษอากรขาเข้า ภาษีมูลค่าเพิ่ม และภาษีสรรพสามิต สำหรับเครื่องจักร
อุปกรณ์ต่าง ๆ รวมทั้งวัตถุดิบที่ใช้ในการผลิต
และได้รับยกเว้นภาษีอากรสำหรับของส่งออกไปนอกราชอาณาจักร

2. สิทธิประโยชน์ที่ไม่เกี่ยวกับภาษีอากร ที่สำคัญได้แก่
ผู้ประกอบการจะได้รับอนุญาตให้ถือกรรมสิทธิ์ในที่ดินในนิคมอุตสาหกรรมเพื่อประกอบกิจการ
ได้รับอนุญาตให้นำคนต่างด้าวซึ่งเป็นช่างฝีมือเข้ามาอยู่ในราชอาณาจักรตลอดระยะเวลาที่ได้รับอนุญาต
และสามารถส่งเงินออกนอกราชอาณาจักรเป็นเงินตราต่างประเทศได้
หากเงินจำนวนนั้นเป็นเงินทุนนำเข้าหรือเป็นเงินที่มีข้อผูกพันกับต่างประเทศ

3. สิทธิประโยชน์อื่น ๆ

3.1 สามารถยื่นขอใบอนุญาตที่จำเป็นสำหรับการประกอบการทั้งหมด (ได้แก่
ใบอนุญาตให้ใช้ที่ดินเพื่อประกอบกิจการ ใบอนุญาตปลูกสร้าง และใบอนุญาตประกอบอุตสาหกรรม)
ได้จาก กนอ. (โดยปกติต้องได้รับอนุมัติจากหลายหน่วยงานราชการ)
ซึ่งนับเป็นความสะดวกอย่างยิ่งในการดำเนินการ

3.2 ได้รับบริการสำหรับผู้ลงทุนในเรื่องคำแนะนำ คำปรึกษา เอกสารต่าง ๆ

  ค. สิทธิประโยชน์จากการเป็นบริษัทจดทะเบียนในตลาดหลักทรัพย์แห่งประเทศไทย

1. บริษัทได้รับลดหย่อนภาษีเงินได้นิติบุคคลสำหรับกำไรสุทธิจากอัตราปกติร้อยละ 30 เป็นร้อยละ
25 เป็นเวลา 5 ปี นับตั้งแต่ปี 2546
เนื่องจากการเป็นบริษัทจดทะเบียนในตลาดหลักทรัพย์แห่งประเทศไทยในปี 2545

2.
บริษัทได้รับยกเว้นภาษีเงินได้นิติบุคคลสำหรับเงินปันผลรับจากการลงทุนในกองทุนรวมอสังหาริมทรัพย์ไทคอนซึ่งเป็นกองทุนรวมอสังหาริมทรัพย์ประเภท
1